PULEZIDENTI Museveni akwasizza Abasiraamu ekyapa ky’omuzikiti gwa William Street n’agamba nti yabadde atuukiriza bweyamo bwe yakola oluvannyuma lw’okumusaba abanunulire omuzikiti gwabwe ogwali gutundiddwa.
Omukiziti guno oguyitibwa ‘Masjid Noor’ ogusangibwa ku Plot 30 ku William Street n’amaduuka agali ku Plot. 102 mu Kampala wakati bye bimu ku mmaali y’Obusiraamu, ab’ekiwayi ky’e Kibuli bye balumiriza obukulembeze bwa Mufti Shaban Mubajje okutunda mu ngeri ey’amancoolo mu March 2005 era kwe baasinziira okumutwala mu kkooti mu 2006.
Pulezidenti Museveni yali yasuubiza Abasiraamu mu kalulu ka 2011 okununula omukiziti gwabwe ogwali gwaguzibwa kkampuni ya Haks Express Limited eya Nnaggagga Hassan Basajjabalaba n’oluvannyuma n’aguguza omugagga Drake Lubega.
Museveni yasinziira Mpigi nga February 1, 2011 n’asuubiza nga bwe yali agenda okusasula omugagga Lubega, okununula omukikiti gw’oku William wamu n’amaduuka era eggulo, lwe yatuukirizza obweyamo.
Yasoose Nakifuma n’akwasa ab’ekiwayi ky’e Kibuli ekyapa n’oluvannyuma n’agenda e Kampalamukadde n’akwasa Mufti Mubajje ekyapa kye kimu.
Omukolo gw’e Naggalama, Museveni yagukoledde ku ttendekere lya Bamaseeka erisangibwa e Naggalama mu disitulikiti y’e Mukono.
Ekyapa yakikwasizza Sheikh Obedi Kamulegeya ng’ali wamu n’omu ku bamyuka ba Supreme Mufti w’e Kibuli, Sheikh Mohmood Kibaate.
Abakungu ba Gavumenti ab’enjawulo baabaddewo ku mukolo guno ogwabadde omumpimpi nga ku bo kwabaddeko minisita avunaanyizibwa ku by’amateeka, Fred Ruhindi, Prof. Tarsis Kabwegyere avunaanyizibwa ku guno na guli, abakungu ba Muvumenti mu disitulikiti y’e Mukono n’abamu ku bakulembeze b’Obusiraamu mu Mukono.
Pulezidenti yategeezezza nti ekyapa kino baasooke kukitereke mu bbanka nga bwe bakola ku butakkaanya obuliwo.
Bwe yavudde e Nakifuma, Pulezidenti yakutte ekyapa kye kimu n’akitwala e Kampalamukadde n’akikwasa Mufuti Shaban Mubajje ku mukolo ogwategekeddwa munda mu mukiziti gwa Gadaffi Mosque oluvannyuma lw’okusaalaJ uma.
Ekiwandiiko ekyafulumiziddwa amaka g’Obwapulezidenti eggulo kyategeezezza nti Pulezidenti Museveni yakwasizza Mubajje ekyapa ky’oku William n’amutegeeza nti “ Kiikino ekyapa ky’ettaka ly’oku William, nkisasulidde”.
Omu ku beetabye ku mukolo gw’e Kampalamukadde yategeezeza nti Pulezidenti yannyonnyodde nti ekyapa kigenda kuterekebwa mu bbanka gye kigenda okukuumibwa okutuusa ng’enkaayana mu Basiraamu zinogeddwa eddagala Lubega agamba nti Poloti okuli omuzikiti guno yagisasula ddoola za Amerika obukadde bubiri (mu za Uganda obuwumbi busatu n’obukadde 200 mu 2005) kyokka nga tekyategeerekese oba Pulezidenti Museveni okumusasula alina ssente ze yayongeddemu ng’amagoba.
Olukiiko olufuga Obusiraamu e Kampalamukadde lwatuula ne luyisa ekiteeso eky’okutunda omuzikiti guno ensimbi ezivaamu zeeyambisibwe okussaawo ebintu omunaavanga ensimbi ezeeyambisibwa okukola emirimu egitali gimu ku kitebe ky’Obusiraamu n’okulabirira omuzikiti omukulu mu ggwanga.
Omugagga Hassan Basajjabalaba yagula omuzikiti guno mu kusooka oluvannyuma n’aguguza omugagga Drake Lubega era wano enkaayana ez’amaanyi mu Basiraamu we zaatandikira ng’abamu bawakanya eky’okutunda omuzikiti guno.
Enkaayana zino zaagenda wala ab’e Kibuli ne batuuka n’okwerondera Supreme Mufti owaabwe nga bagamba nti baali tebayinza kukulemberwa Mufti Shaban Mubajje eyatunda ebintu by’Obusiraamu.
Abatabuliiki nga bakulemberwamu Bamaseeka okuli omugenzi Hassan Kirya, Bahiga, Sadiq, Maj. Mohamad Kiggundu n’abalala beegatta ku Kibuli okuwakanya okutundibwa kw’omuzikiti guno era baagenda mu kkooti nebawaaba omusango. K
yokka omusango Lubega yagusinga n’asigaza ekyapa n’akalambira nti okukibaddiza baali bateekeddwa okumusasula ensimbi ze yali ayagala.
Wano Pulezidenti we yabiyingiriramu n’asuubiza okuyamba ku Basiraamu okununula omuzikiti guno n’akituukiriza olunaku lw’eggulo n’abakwasa ekyapa omuzikiti ne gubaddira.
Pulezidenti Museveni yasiibye atalaaga ebitundu bya Kampala eby’enjawulo nga yasookedde ku kitebe ekikulu eky’Obusiraamu e Kampalamukadde, n’agenda e Kawaala ku St. Peters, n’adda ku Bahai, n’amaliriza n’olukunnaana mu Yunivasite e Makerere.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn